20-jarige vas oor vier moordeŉ 20-jarige man is in hegtenis geneem in verband met die moorde op vier vroue in Hazyview, Mpumalanga. Kol. Leonard Hlathi, woordvoerder van die polisie, sê die verdagte het aan die polisie erken dat hy die moorde gepleeg het nadat sy oom hom aan die polisie oorgegee het. Hlathi sê dit kom nadat die liggaam van ŉ 16-jarige meisie Saterdag in ŉ straat gevind is. Die verdagte het erken dat hy die meisie na haar ouers se huis vergesel het en dat hy haar op pad verkrag en met ŉ baksteen teen haar kop geslaan het. Die man het ook erken dat hy verlede maand ŉ 58-jarige vrou in haar huis vermoor het. Die vrou is verkrag, gewurg en met ŉ hamer oor die kop geslaan. Hlathi sê die verdagte het ook erken dat hy verlede maand twee bejaarde vroue, onderskeidelik 75 en 82 jaar oud, in hul huis vermoor het. Die verdagte het Maandag in die Calcutta-landdroshof verskyn en die saak is tot Woensdag uitgestel. Hy bly in aanhouding.